Diari Oficial de la Generalitat Valenciana


Sumari del DOGV 9457, del 26-10-2022 (2022/9694)

RESOLUCIÓ de 10 d'octubre de 2022, del president de l'Institut Valencià de Competitivitat Empresarial (IVACE), per la qual s'amplia el pressupost i es modifica la Resolució de 22 de juliol de 2021, del president de l'IVACE, per la qual es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica (Programa MOVES III-Infraestructura Comunitat Valenciana).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9457

Data del DOGV
:   26-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/9694


Data del document
:   10-10-2022

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 10 d'octubre de 2022, del president de l'Institut Valencià de Competitivitat Empresarial (IVACE), per la qual s'amplia el pressupost i es modifica la Resolució de 22 de juliol de 2021, del president de l'IVACE, per la qual es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica (Programa MOVES III-Infraestructura Comunitat Valenciana). [2022/9694]  
  
  
Mitjançant el Reial decret 266/2021, de 13 d'abril, s'aprova la concessió directa d'ajudes a les comunitats autònomes i a les ciutats de Ceuta i Melilla, per a l'execució de programes d'incentius lligats a la mobilitat elèctrica (MOVES III), en el marc del Pla de Recuperació, Transformació i Resiliència Europeu (BOE 89, 14.04.2021), i s'estableixen les bases reguladores del Programa MOVES III-Infraestructura Comunitat Valenciana.  
Mitjançant la Resolució de 22 de juliol de 2021, del president de l'Institut Valencià de Competitivitat Empresarial (IVACE), es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica (Programa MOVES III-Infraestructura Comunitat Valenciana), en el marc del Pla de Recuperació, Transformació i Resiliència Europeu, publicada en el DOGV núm. 9138, de 29 de juliol de 2021.  
En l'article 2.3 de la Resolució de 22 de juliol de 2021 es recull que durant la vigència del Programa es podrà incrementar el pressupost destinat a aquesta convocatòria a conseqüència d'una ampliació d'aquest, tal com estableix l'article 10.3 del Reial decret 266/2021, de 13 d'abril.  
  
Mitjançant Resolució de 10 de juny de 2022, de la presidenta de l'Institut per a la Diversificació i Estalvi de l'Energia (IDAE), s'amplia el pressupost per a l'execució de programes d'incentius lligats a la mobilitat elèctrica (Programa MOVES III), en el marc del Pla de recuperació, transformació i resiliència, aprovats pel Reial decret 266/2021, de 13 d'abril. En aquesta resolució s'aprova l'ampliació del pressupost assignat per a la Comunitat Valenciana, per un import de 61.759.557 euros. L'esmentada ampliació de crèdit ha sigut acceptada pel conseller d'Economia Sostenible, Sectors Productius, Comerç i Treball, en data 20 de juny de 2022.  
Havent-se remés l'oportú expedient de modificació pressupostària i generació de crèdit per un import de 78.705.667 euros, a la Direcció General de Pressupostos, de la Conselleria d'Hisenda i Model Econòmic, es considera convenient ampliar per un import de 55.324.965 euros la dotació pressupostària corresponent a la convocatòria d'ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica, per a l'exercici 2022 i poder així atendre un major nombre d'expedients.  
  
D'altra banda, les esmentades ajudes del Programa MOVES III-Infraestructura Comunitat Valenciana es troben finançades amb el Mecanisme de Recuperació i Resiliència, establit pel Reglament (UE) 2021/241, del Parlament Europeu i del Consell, de 12 de febrer de 2021, ja que aquest programa es troba inclòs en el Pla de recuperació, transformació i resiliència aprovat per les institucions europees competents. Per això es considera oportuna la modificació en aquest sentit, de l'article 2.2 de la Resolució de 22 de juliol de 2021, del president de l'IVACE, per la qual es convoquen ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica, amb càrrec al pressupost de l'exercici 2021.  
  
De la mateixa manera, cal indicar que tant les entitats beneficiàries de les ajudes com els tercers relacionats amb l'objecte d'aquestes hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'administració central de l'Estat i de la Generalitat, o de la Unió Europea i els seus representants autoritzats, i facilitar en tot moment tota la informació que se sol·licite en l'exercici d'aquestes actuacions, i especialment, posar a disposició la totalitat de documents necessaris per a una pista d'auditoria adequada. En aquest sentit es considera convenient la modificació de l'article 13 de la Resolució de 22 de juliol de 2021, del president de l'IVACE, el qual hi afegeix un nou apartat que recull aquesta obligació per part dels beneficiaris.  
Per això, en virtut del que disposa l'article 4 del Reglament d'organització i funcionament de l'IVACE, aprovat per Decret 4/2013, de 4 de gener, del Consell, modificat per Decret 69, de 16 de maig, del Consell, i de conformitat amb el que estableix l'article 2.3 de la Resolució de 22 de juliol de 2021, del president de l'IVACE, sobre l'increment del pressupost per a la concessió de les ajudes, resolc:  
  
1. Ampliar en 98.322.931 euros la dotació pressupostària corresponent a la convocatòria d'ajudes per a la implantació d'infraestructura de recàrrega de vehicles elèctrics, dins del programa d'incentius lligats a la mobilitat elèctrica, aprovada per Resolució de 22 de juliol de 2021, del president de l'IVACE, amb càrrec a la nova línia pressupostària MRR Ampliació MOVES III IDAE, per a l'exercici 2022. El pressupost total per a aquesta convocatòria serà en conseqüència de 10.483.831 euros. Aquesta ampliació quedaria condicionada a l'aprovació de la modificació pressupostària remesa a la Direcció General de Pressupostos de la Conselleria d'Hisenda i Model Econòmic.  
  
2. Modificar l'article 2.2 de l'esmentada convocatòria, que queda redactat de la manera següent:  
«2. Les ajudes regulades per aquesta convocatòria es troben cofinançades amb el Mecanisme de Recuperació i Resiliència, establit pel Reglament (UE) 2021/241, del Parlament Europeu i del Consell, de 12 de febrer de 2021, en la mesura que els programes d'incentius aprovats pel Reial decret 266/2021, de 13 d'abril, estan inclosos en el Pla de recuperació, transformació i resiliència aprovat per les institucions europees competents.»  
3. Modificar l'article 13 de la convocatòria, afegint un apartat m, que quedarà redactat de la manera següent: «m) Tant les entitats beneficiàries de les ajudes com els tercers relacionats amb l'objecte d'aquestes hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment tant per l'IVACE com per qualsevol òrgan de l'administració central de l'Estat i de la Generalitat, o de la Unió Europea i els seus representants autoritzats, i facilitar en tot moment tota la informació que se sol·licite en l'exercici d'aquestes actuacions, i especialment, posar a disposició la totalitat de documents necessaris per a una pista d'auditoria adequada.»  
Aquesta resolució entrarà en vigor l'endemà de la publicació de l'extracte d'aquesta en el Diari Oficial de la Generalitat Valenciana (DOGV).  
  
Contra aquesta resolució, que posa fi a la via administrativa, podrà interposar-se en el termini d'un mes un recurs potestatiu de reposició davant el president de l'IVACE, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos un recurs contenciós administratiu, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que es considere oportú.  
  
València, 10 d'octubre de 2022.- El president de l'IVACE: Rafael Climent González.